DIPESALEME 86 SSO61SO - Jehova, sekeha tsebe ya hao, o - Bible Search
DIPESALEME 85 DIPESALEME 87
Thapelo ya morapedi ya hloriswang.
Thapelo ya Davida.
1Jehova, sekeha tsebe ya hao, o nkarabele, hobane ke ya madimabe, ke ya lesitsi. 2Boloka moya wa ka, hobane ke e mong wa batshepehi ba hao! Thusa mohlanka wa hao ya o tshepang, wena, Modimo wa ka! 3O nkgauhele, Morena, hobane ke bitsa ho wena tsatsi lohle! 4O thabise moya wa mohlanka wa hao, hobane ke phahamisetsa moya wa ka ho wena, Morena. 5Hobane wena, Morena, o molemo, o mosa, o tletse lereko hobohle ba o rapelang. 6Jehova, sekehela thapelo ya ka tsebe, o ele thapediso tsa ka hloko. 7Ke o rapela ka letsatsi la ka la matswalo, ka hobane o a nkutlwa.
8Hara medimo ha ho o tshwanang le wena, Morena; ha ho letho le ka lekanang le mesebetsi ya hao! 9Ditjhaba tsohle tseo o di entseng di tla tla kgumama pela hao, Morena, di tlotlise lebitso la hao! 10Hobane o moholo, o etsa meeka, o Modimo o nnotshi.
11Jehova, mpontshe tsela ya hao, ke tle ke tsamaye nneteng ya hao! o tlamelle pelo ya ka yohle le tshabo ya lebitso la hao! 12Ke tla o rorisa, Morena, Modimo wa ka, ka pelo ya ka yohle, ke tlotlise lebitso la hao ka ho sa yeng kae! 13Hobane mohau wa hao o moholo ka nqa ho nna, mme o nyolotse moya wa ka tlasetlase nqalong ya bafu.
14Oho Modimo, baikakasi ba mpokanetse, letshwele la batho ba tshabehang le batla bophelo ba ka; ha ba ka ba o bea pela mahlo a bona. 15Empa wena, Morena, o Modimo o lereko, o molemo, o diehang ho halefa, o tletseng mohau le nnete. 16O retelehele ho nna, o nkgauhele, o nee mohlanka wa hao matla a hao, o pholose mora wa lekgabunyane la hao. 17O etse pontsho bakeng sa ka ya hoba o molemo ho nna, e tle e bonwe ke dira tsa ka, di ke di swabe! hobane, Jehova, o a nthusa, o a ntshedisa.